Broj: 711-I-211-P-411-22/23-06-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika** **Dalibora Bišćana OIB: ……………,** **gradonačelnika Grada Hrvatske Kostajnice,**  pokrenutom po službenoj dužnosti Odlukom Povjerenstva broj: 711-I-2164-Pp-411/22-02-21, na 197. sjednici dana 16. prosinca 2022., donosi sljedeću:

**ODLUKU**

1. **Propustom podnošenja godišnje imovinske kartice do 31. siječnja 2022. za 2021. godinu, obveznik Dalibor Biščan, gradonačelnik Grada Hrvatska Kostajnica, počinio je povredu članka članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Daliboru Bišćanu izriče se novčana sankcija u iznosu od 4.000,00 kn (530,89 eura).**
3. **Nalaže se obvezniku Daliboru Bišćanu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Dalibora Bišćana-41122.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti na stručnom sastanku održanom dana 20. listopada 2022. Odlukom Povjerenstva broj: 711-I-2164-Pp-411/22-02-21, pokrenulo postupak protiv Dalibora Bišćana, gradonačelnika Grada Hrvatska Kostajnica, zbog moguće povrede članka 10. stavka 4. ZSSI-a zbog nepodnošenja godišnje imovinske kartice za 2021. godinu.

Obveznik Dalibor Bišćan dostavio je 02. studenog 2022. Povjerenstvu očitovanje na odluku Povjerenstva o pokretanju postupka te u istome naveo da je u siječnju 2022. godine dva puta podnosio imovinsku karticu, s time da je prvi puta problem bio informatičke prirode, zbog čega je dva puta razgovarao s referentom koji ga je nakon provedenih radnji u informatičkom sustavu telefonski kontaktirao i rekao da ponovi prijavu. Obveznik ističe da je to i učinio, te da mu je bilo pripomenuto da će biti kontaktiran ukoliko nešto ne bude u redu, pri čemu navodi kako ga nitko nije kontaktirao, zbog čega je smatrao da je ispunio obvezu.

Člankom 3. stavkom 1. podstavkom 34. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar obveznika koji ustrojava i vodi Povjerenstvo, utvrđeno je da je Dalibor Bišćan obnašao dužnost gradonačelnika Grada Hrvatska Kostajnica u mandatu od 2017 - 2021 te ponovno u aktualnom mandatu od 20.5.2021. Slijedom navedenoga, Dalibor Bišćan je povodom obnašanja navedene dužnosti, obvezan postupati sukladno odredbama ZSSI-a.

Člankom 10. stavkom 1. ZSSI-a propisano je da su obveznici su dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Stavkom 4. istog članka nadalje propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 11. stavkom 1. ZSSI-a propisano je da se imovinska kartica podnosi na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja.

Člankom 12. stavkom 1. ZSSI-a propisano je da je obveznik je dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. ovoga članka, pisanim putem pozvati da ispuni imovinsku karticu.

Povjerenstvo je svim obveznicima u aktivnim mandatima uputilo obavijest broj: 711-I-2209-R-269/21-01-18 od 28. prosinca 2021.g. u kojoj ih se upućuje na obvezu podnošenja godišnje imovinske kartice za 2021. sukladno članku 10. stavku 4. ZSSI-a, uz iznimku da tu karticu ne moraju podnositi ako su podnijeli imovinsku karticu u prosincu 2021.g. u kojoj je prijavljeno imovinsko stanje s istekom te godine. Također svim obveznicima koji nisu podnijeli imovinsku karticu upućen je podsjetnik 31.siječnja 2022. g.

Uvidom u Registar imovinskih kartica, utvrđeno je da obveznik Dalibor Bišćan, gradonačelnik Grada Hrvatske Kostajnice nije do 31. siječnja 2022.g. podnio imovinsku karticu povodom godišnje obveze podnošenja za 2021. godinu, niti u trenutku pokretanja postupka u ovom predmetu.

Uvidom u Registar imovinskih kartica, utvrđeno je da je obveznik Dalibor Bišćan, gradonačelnik Grada Hrvatske Kostajnice, podnio imovinsku karticu povodom godišnje obveze za 2021. godinu dana 04. prosinca 2022., odnosno nakon donošenja odluke Povjerenstva o pokretanju postupka od dana 20. listopada 2022.

U odnosu na očitovanje obveznika, u Odjelu za provjeru izvješća o imovinskom stanju i vođenje registara vezano za predmet P-411/22 obveznika Dalibora Bišćana, gradonačelnika Grada Hrvatske Kostajnice, izvršena je dodatna provjera te je utvrđeno da, ako se obveznik u očitovanju referira na prijavu u korisnički račun i reset lozinke za pristup korisničkome računu, nije u mogućnosti utvrditi je li i kada je obvezniku isti izvršen u svrhu pristupa korisničkome računu, budući da nije moguće provjeriti e-mail komunikacije za razdoblje dulje od 30 dana. Također, dodatnom je provjerom utvrđeno da je obveznik u mogućnosti pristupiti svojemu korisničkome računu radi ispunjavanja obveze podnošenja imovinske kartice, s obzirom da je to posljednji put učinio 1. prosinca 2022.

Temeljem svega navedenog, Povjerenstvo je utvrdilo da je obveznik Dalibor Bišćan gradonačelnik Grada Hrvatske Kostajnice, propustom da do 31. siječnja 2022. podnese imovinsku karticu povodom godišnje obveze podnošenja za 2021. godinu počinio povredu članka članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 9.(deklariranje sukoba interesa i nesudjelovanje u odlučivanju), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu netomjesečne plaće obveznika.Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da se da se u konkretnom slučaju radi o osobi koja je obveznik kroz duži vremenski period odnosno od 2017. godine, tijekom kojeg je podnosila veliki broj imovinskih kartica,Povjerenstvo smatra da je za povredu odredbi ZSSI-a primjereno obvezniku izreći novčanu sankciju.

Nadalje, uzimajući u obzir da je po zaprimljenom zaključku Povjerenstva o pokretanju postupka obveznik podnio imovinsku karticu za 2021. godinu, prilikom odmjeravanja visine novčane sankcije Povjerenstvo je utvrdilo kako je u konkretnom slučaju primjereno izreći manju novčanu sankciju unutar propisanog raspona, u iznosu od 4.000,00 kuna (530,89 eura) za opisanu povredu odredbi ZSSI-a.

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika. Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Dalibor Bišćan, osobnom dostavom
2. Objava na internetskoj stranici Povjerenstva
3. Pismohrana